
Hvala Allahu dž.š.,Gospodaru svih svjetova i salavat na 
Njegovog miljenika i odabranika Muhammeda savs., 
njegovu časnu porodicu,ashabe i sve koji slijede Uputu 
do dana Sudnjeg. 

U našoj uzvišenoj vjeri često se susrećemo sa izrazom 
evlija, velija, velijulah ili Allahov dž.š., prijatelj. To su 
Ijudi koji su Allahovom dž.š., odredbom dobili posebnu 
počast i stepen kod Gospodara i kao takvi ostavili trag 
u vremenu u kojem su živjeli. O etimološkom 
tumačenju i definiciji evlija i kerameta ( nadnaravnih 
sposobnosti) koje oni imaju poštovani čitalac može 
naći informacije u drugim izvorima, a tema ovog rada 
je prikaz poznatih imena i mjesta u Sarajevu gdje su 
ukopani oni za koje se pouzdano znalo da su evlije. U 
našem narodu postoji lijep običaj da se zijarete takva 
mjesta i da se takvim zatovima prouči makar El-Fatiha 
i da se na tom mjestu Uzvišeni Allah zamoli za berićet, 
zdravlje,nafaku itd.,što je u našoj vjeri poznato kao 
tevesul ili posredna dova. Nekima od njih su podignuta 
turbeta, a većina ima samo nišane. Nažalost izvjestan 
broj turbeta i mezara je uništen. Više informacija o 

većini ovdje nabrojanih turbeta i mezara se ( koga 
zanima ) može lahko naći na internetu. 

Popis imena i mjesta gdje se nalaze ovi mubarek 
zatovi ( a koji još postoje tj. nisu uništeni) uzeo sam iz 
diplomskog rada našeg brata Velida Hatića ( Sarajevo, 
FIN ,februar 2005 god). 

Ovaj rad bi trebao pomoći i olakšati ašicima kako da 
najlakše dođu do određenog ili svih pobrojanih evlija 
pa je u tu svrhu i dato kratko uputstvo o mjestima 
zijareta,a uz ime svakog je dodato par riječi. Nadam se 
da će se poštovani čitalac okoristiti ovim skromnim 
radom a nagrada je od Allaha dž.š. 

TURBETA 

Turbe Jedileri ili Sedam braće 

Sigurno najpoznatije i najposjećenije turbe u Sarajevu 
je turbe Jedileri (turski sedmerica ) u narodu poznato 
kao Turbe sedam braće. Nalazi se odmah do komande 
Armije na početku ul. Za beglukom, a do polazne 
stanice trolejbusa na Bistriku. 

Turbe Gazi Husrev-bega i Murad-bega Tardića u 
dvorištu Begove džamije 

Turbe Jusuf-paše na mezarju Ali Ufak ( Alifakovac ) 
blizu gradske Vjećnice. U ovom mezarju je ukopana i 
glasovita Đulbadža kaduna ali se za njen mezar tačno 
ne zna. Ako se nakon ovog zijareta krene ulicom 
Maguda, na kraj ulice naiđete na džamiju Jahja-paše , 
a iza nje mezari šejh Ismail -Čelebi-dede znanog kao 
Čeljo i njegove braće, sa mevlevijskim nišanima, a tu 
je i mujezin derviš Abdija 

Turbe kadirijskog šejha hadži Muhameda-efendije u 
mezarju ispred Hadži Sinanove tekije. Tekija se nalazi 
u ul. Sagrdžije,desetak minuta pješice od polazne 

stanice tramvaja na Baščaršiji. U produžetku ulice, 
uzbrdo stotinjak metara, nalazi se džamija Sarač Alije 
poznatija kao Vrbanjuša ,u kojoj je njegov mezar a 
također i mezar šejh Abdulkerima sina Sejda i Faiki 
šejh Ibrahim-ef. na čijim oblim nišananima je iskopano 
koliki je fildžan. 

Turbe Rogo Zade također je na ovoj ( Baščaršijskoj) 
strani u dnu istoimene ulice u sklopu najmanje 
sarajevske džamije Rogo zade ili džamija Vinograd. U 
turbetu su tri kabura i zijarete ga najviše žene koje 
imaju problem da zatrudne. Pored džamije se nalaze i 
kaburi poznatog sarajevskog historičara Sidki 
Hadžihusejnovića Muvekita i reisa Hadžiomerovića. Do 
turbeta i džamije se dolazi minibusom sa Baščaršije 
(jednu stanicu ) i onda lijevo Hadžijamakovom ulicom 
ili sa Baščaršije pješice 10-15 min. 

Turbe Urjan-dede je odmah do starog jevrejskog 
groblja u Gornjim Kovačićima. Do turbeta se najlakše 
dođe minibusom za Širokaču sa Latinske ćuprije ili 
Skenderije, a na cesti iznad turbeta je i minibus stanica 
( Ulica Trebevićka ). 

Turbe Džebbar-dede u ul. Soukbunar preko puta Hadži 
Turhan džamije,a najlakše je doći rečenom ulicom iz 
pravca Čobanije džamije,pješice desetak minuta . 

Kosino ili Koštrino turbe na Bistriku odmah iznad 
nekadašnje bistričke stanice. Može se doći minibusom 
( dvije stanice ) sa Latinske ćuprije ili pješice za desetak 
minuta. Za još toliko vremena ili još dvije stanice 
minibusom stigne se do džamije Hitri Sulejman, a njen 
dobrotvor je ukopan u mezarju pored džamije.Na 
oblim nišanima je iskopano na vrhu koliko za fildžan pa 
Ijudi kišnicom iz tih posuda liječe oči.. 

Turbe Šejhove Korije. Jedan kilometar sa Bistričke 
stanice u pravcu Pala, a neposredno prije tunela Korija 
odvaja se pješačka staza kojom se za par minuta stiže 
do ovog turbeta gdje su mezari derviša Sultan Ahmeta 
i Abdul Mahmuta. U dolasku na zijaret dvadesetak 
metara od asvaltne ceste, sa desne strane nalazi se 
vrelo u narodu poznato kao Abu Hajat. Ta voda se 
smatrala Ijekovitom i Ijudi su dolazili i točili a sada je 
na žalost prilično zapušteno. 

Turbe Divan-katib Hajdara, pisara Gazi Husrev-bega, u 
dvorištu istoimene džamije na Vratniku poznatije kao 
Bjela džamija. Za ovog zata se kazuje da je tokom 
života sakupljao strugotinu kad bi šiljio pera kojima je 
pisao i da se nakon njegove smrti na toj strugotini 
ugrijala voda za njegovo gasulenje. I, na kraju, treba 
spomenuti da je 2014. godine opština Centar Sarajevo 
obnovila turbe Zindžirli Ibrahim dede na Gorici, koje je 
srušila austrijska okupacijska vojska 1878. godine. 

Ovo su do sada očuvana turbeta u Sarajevu, a bilo ih je 
još desetak ali su srušena a nekima se ni trag ne zna 
jer su u prošlom vremenu na tim mjestima 
napravljene zgrade ili drugi objekti. Isto je i sa nekim 
mezaristanima koji su samo preorani i zatrpani 
(Mezarje ispred doma Armije,mezarje i turbe Čekrekči 
Muslihudina u parku ispred BBI centra,Kalin Ali 
Džamija kod pozorišta ,Kemal-begova, Bakr Babina 
nedavno iskopano itd.). 

Mezarovi "dobrih" koji su sačuvani 

Na prvom mjestu ovog spiska svakako treba da bude 
džamija dobrotvora Buzadži hadži Hasana. Zanimljiva 
je iz razloga što ju je njen dobrotvor napravio po 
mjerama časne Kabe, i što pored nje počiva čak deset 
znanih dobrina. Prvi je svakako Buzadži hadži Hasan, 
zatim šejh Abdulvehab-efendija na čijem nišanu ima 
jamica veličine fildžana,a potom vrlo učeni književnik i 
alim Husein-ef. Muzaferija i brat mu Muhamed, te 
hadži Muzafer. Tu su također ukopani, šejh Osman-ef. 
Logavija, šejh Ramadan-ef., šejh hanikaha Muhamed 
(Mehmed?)-ef, hadži Hasan-ef.,muid i mualim, i na 
kraju šejh Abdusamed-ef. Logavija. Džamija je u 
centru grada iznad policijske stanice Stari grad na 
početku Logavijine ulice, a stotinjak metara od Gazi 
Husrev-begove biblioteke. 

U samom centru grada u ul. Ferhadija u haremu 
istoimene džamije pokopan šejh Husein-ef., obilježen 
nišanima tipa mudževeze. 

Kad krenemo u zijaret šehidskom mezarju Kovači sa 
lijeve strane se vidi staro mezarje i odmah na početku 

ul.Ploča sa desne strane ograđen mezar hafiza Hasan 
efendje poznat kao Sari ili Žuti hafiz. 

Pod munarom Careve-Atik džamije ukopan je glasoviti 
muderis,dobrotvor i kutb, šejh Ibrahim-ef. Bistrigija, a 
malo dalje uz ulicu Bistrik pod munarom Sinan Kečedži 
ili poznatije kao Bakarevića džamije, leži Sulejman 
Topuz-dede. U neposrednoj blizini kod parka At- 
mejdan nalazi se džamija i mezar hadži hafiza Halid ef. 
Hadžimulića , a neposredno uz džamiju iskopine 
ostataka harema i mezarja Bakr-baba džamije u kojem 
je ukopan dobrotvor i učeni čovjek ,vakif njene 
knjižnice Kantamir Abdulah ef. Ako produžimo ulicom 
pored mezarja prema Drvenija mostu parstotina 
metara dalje učinićemo zijaret Ramadan-babi u 
haremu džamije Čoban Hasana ( Čobanija ). 

Kad se nakanimo obići Šejhove korije bilo bi lijepo 
produžiti koji kilometar prema Palama i prije tunela 
Čeljigovići odvojiti se na stari put za Buloge tj. 
Hodidjed. Čim se izađe na ravni dio puta sa desne 
strane se ukažu veliki nišani ( oko 2.5 met. visoki) 
sultan Mehmedovih šejhova iz vremena fetha. Priča 
se da su mještani ( pravoslavni) iz obližnjeg sela nakon 

odlaska vojske sa Hodidjeda odlučili porušiti mezarje, 
ali čim su srušili par kaburova zavriskale su žene u 
selu. Bacili su alat i potrčali da vide šta se dešava, a 
kad su došli, našli su popadalu i mrtvu svu mušku 
djecu. Od tog doba oni čuvaju mezare od raznih vojski 
uspješno do danas.Vračajući se u Sarajevo prije samog 
ulaza u grad odvaja se put za naselje Obhodža, u 
kojem se nalazi mezar i skromno turbe Mustafa-age 
poznatog kao Čorbadži-dede šehida iz doba fetha. U 
povratku sa mosta Tursko-Bosanskog prijateljstva 
treba okrenuti lijevo i poći prema Faletićima. Kad 
dođemo do ul. Škaljin sokak na samom njenom kraju 
dolazimo do kapije mezarja Ravne Bakije. Sa ulaza 
dijagonalno desno nekih pedesetak metara nalaze se 
kaburi Merdžan kadune i Sita Nefise poznate kao Vaiz 
bula. Mezari su jako skromno obilježeni sa po jednom 
uzglavnom mermernom pločom sa latiničnim 
natpisom, veličine pedesetak cm po dijagonali. Ko je 
ašik nakon ovog zijareta se može spustiti preko 
Sedrenika na Bjelave do Bjelavske tj. Nebrdilo hadži 
Alijine džamije u kojoj se nalazi mezar njenog vakifa i 
Davud efendije, oba prepoznatljiva po nišanima sa 
glavicom. 

